b'\n_START_ARTICLE_\nTavlanti\n_START_PARAGRAPH_\nTavlanti (gr\xc5\xa1ko: \xce\xa4\xce\xb1\xcf\x85\xce\xbb\xce\xac\xce\xbd\xcf\x84\xce\xb9\xce\xbf\xce\xb9 [Taulantioi]), ena od najve\xc4\x8djih skupin ilirskih plemen, ki so \xc5\xbeivela ob Jadranskem morju na severu dana\xc5\xa1nje Albanije._NEWLINE_V gr\xc5\xa1ki mitologiji sta imela gr\xc5\xa1ko-feni\xc4\x8danski kralj Kadem in boginja Harmonija sina Ilirija, ki je bil prao\xc4\x8de vseh ilirskih plemen. Eden od njegovih \xc5\xa1estih sinov je bil Tavlant (Taulas), ki je bil za\xc4\x8detnik bodo\xc4\x8dega plemena Tavlantov._NEWLINE_Pleme Tavlantov je igralo pomembno vlogo v 4. in 3. stoletju pr. n. \xc5\xa1t., ko jim je vladal kralj Glavkijas (335 pr. n. \xc5\xa1t.-301 pr. n. \xc5\xa1t.). Glavkijasu je leta 323 pr. n. \xc5\xa1t. uspelo vrniti vsa enhelejska ozemlja, ki so jih osvojili Makedonci. Iliri so kasneje osvojili tudi gr\xc5\xa1ki koloniji Epidamnis in Apolonijo, ustanovljeni v 7. stoletju pr. n. \xc5\xa1t.._NEWLINE_V 3. in 2. stoletju pr. n. \xc5\xa1t. je imelo ilirsko pleme Ardijejcev bogato in vplivno kraljestvo, ki je doseglo vi\xc5\xa1ek pod kraljem Agronom. Med vladanjem njegovih naslednikov \xc5\xbeene Tevte in brata Skerdilajda je mo\xc4\x8d kraljestva nekoliko padla. Tavlanti in Daorsi, ki so se hoteli osvoboditi izpod ardijejske nadoblasti, so se povezali z Rimom._NEWLINE_Rimski zgodovinar Livij navaja, da je bil v tretji ilirski vojni leta 168 pr. n. \xc5\xa1t. zadnji ilirski kralj Gencij pora\xc5\xbeen, Ilirija pa razdeljena na tri dele. Za nagrado za sodelovanje v vojni proti Genciju je Rimska republika Daorse, Piruste in Tavlante osvobodila pla\xc4\x8devanja davkov, njihove dr\xc5\xbeave pa so dobile neodisnost._NEWLINE_Tavlanti so se pod vplivom sosedov Grkov postopoma helenizirali in postali dvojezi\xc4\x8dni. Med Grki so bili, tako kot Abri, poznani po pripravljanju medice.'